**Ο μεγαλύτερος πανελλήνιος διαγωνισμός Εκπαιδευτικής Ρομποτικής, Έρευνας και Καινοτομίας για παιδιά έρχεται στο Ηράκλειο Κρήτης .**

Το *FIRST* LEGO League που για τη φετινή σχολική χρονιά 2017 - 2018 **τελεί υπό την αιγίδα της Α.Ε. του Προέδρου της Δημοκρατίας Κυρίου Προκοπίου Παυλοπούλου,** έχει τίτλο **«HYDRODYNAMICS»** και προκαλεί περισσότερα από 300,000 παιδιά σε όλο τον κόσμο, να μάθουν τα πάντα για το νερό και την χρήση του. Οι μικροί μας φίλοι καλούνται φέτος να διαλέξουν και να λύσουν ρεαλιστικά προβλήματα ως μικροί μηχανικοί και επιστήμονες σε μία μεγάλη γιορτή μάθησης και διασκέδασης.

Η αρχή για τον φετινό διαγωνισμό πραγματοποιείται τον **Ιανουάριο** και το **Φεβρουάριο** του 2018 με προκριματικούς σε **Αθήνα**, **Βόλο**, **Θεσσαλονίκη**, **Κρήτη** & **Ξάνθη**. Από τις ομάδες που συμμετέχουν, το 1/3 θα εξασφαλίσει τη συμμετοχή του στο μεγάλο τελικό που θα πραγματοποιηθεί το Μάρτιο του 2018 στη Θεσσαλονίκη.

Στην Κρήτη ο διαγωνισμός θα ξεκινήσει με μία «γιορτή γνωριμίας» των ομάδων η οποία θα πραγματοποιηθεί στο χώρο του **TALOS PLAZA** το Σάββατο 3 Φεβρουαρίου και ώρα 18:00, υπό τους ήχους του Μουσικού Σχολείου Ηρακλείου. **Ευχαριστούμε ιδιαιτέρως τους συνεργάτες του TALOS PLAZA καθώς επίσης και το ΜΟΥΣΙΚΟ ΣΧΟΛΕΙΟ ΗΡΑΚΛΕΙΟΥ για την προσφορά τους την ημέρα αυτή.**

Την Κυριακή 4 Φεβρουαρίου, το **Ενυδρείο Κρήτης - CRETAquarium Θalassoκosmos** θα φιλοξενήσει τις 12 ομάδες προερχόμενες από όλη την Κρήτη που καλούνται να παρουσιάσουν μία λύση σε ένα ρεαλιστικό πρόβλημα που έχουν επιλέξει σχετικά με το νερό, σε μία μεγάλη γιορτή μάθησης και διασκέδασης.

**Το Ενυδρείο Κρήτης για τη μέρα της διεξαγωγής του διαγωνισμού (04/02/2018) θα παραμείνει ΚΛΕΙΣΤΟ για το κοινό. Αν κάποιος επιθυμεί να παρακολουθήσει τον ημιτελικό από κοντά θα πρέπει να δηλώσει συμμετοχή στο τηλέφωνο της υποδοχής του Ενυδρείου (2810 337788).**

Αποκλειστικός διοργανωτής για την Ελλάδα και την Κύπρο είναι το Φιλεκπαιδευτικό Μη Κερδοσκοπικό Σωματείο eduACT που έχει σαν στόχο την προώθηση καινοτόμων εκπαιδευτικών πρακτικών και την τεχνολογία. Εκτός από την γνώση, η ενασχόληση με την Ρομποτική προάγει την επικοινωνία, την δημιουργικότητα και την διασκέδαση. Καθ’ όλη τη διάρκεια της χρονιάς οι δράσεις και τα events δεν σταματούν και δεν εστιάζουν μόνο στην ημέρα του διαγωνισμού. Ακόμα και το καλοκαίρι η κατασκήνωση ρομποτικής προσφέρει εκτός από διακοπές, χαρά και παιχνίδι σεμινάρια και δράσεις γύρω από την ρομποτική.

**Με εφαρμογή σε πολλούς τομείς και με πολλά οφέλη, η ρομποτική αποτελεί το μέλλον και επειδή το μέλλον ανήκει στα παιδιά, ευχόμαστε απλά για ακόμη μια χρονιά καλή επιτυχία σε όλους!**